b'\n_START_ARTICLE_\nTranspiracija\n_START_PARAGRAPH_\nTranspiracija (lot. transpirare, pranc. transpirer - \xe2\x80\x9eprakaituoti\xe2\x80\x9c) \xe2\x80\x93 vandens garavimas i\xc5\xa1 augalo dali\xc5\xb3, ypa\xc4\x8d lap\xc5\xb3, ma\xc5\xbeesniais kiekiais i\xc5\xa1 stieb\xc5\xb3, \xc5\xbeied\xc5\xb3 ir vaisi\xc5\xb3.\n_START_SECTION_\nTranspiracijos procesas\n_START_PARAGRAPH_\nTranspiracija vyksta, kai imdamas i\xc5\xa1 oro fotosintezei reikaling\xc4\x85 anglies dvidegin\xc4\xaf, augalas atveria lapuose esan\xc4\x8dias \xc5\xbeioteles. Transpiracija leid\xc5\xbeia sureguliuoti augalo temperat\xc5\xabr\xc4\x85 (atv\xc4\x97sina) bei \xc4\xafgalina maistini\xc5\xb3 med\xc5\xbeiag\xc5\xb3 srautus i\xc5\xa1 \xc5\xa1akn\xc5\xb3 \xc4\xaf pumpurus. Vandeniui garuojant, vir\xc5\xa1utin\xc4\x97se augalo dalyse ma\xc5\xbe\xc4\x97ja hidrostatinis (vandens) sl\xc4\x97gis, taip sukeldamas vandens i\xc5\xa1 apatini\xc5\xb3 augalo dali\xc5\xb3 ir jame i\xc5\xa1tirpusi\xc5\xb3 med\xc5\xbeiag\xc5\xb3 tek\xc4\x97jim\xc4\x85 mediena (ksilema) \xc4\xaf vir\xc5\xa1utines augalo dalis. Vanduo \xc4\xaf medien\xc4\x85 patenka i\xc5\xa1 dirvo\xc5\xbeemio per \xc5\xa1aknis (osmoz\xc4\x97).\n_START_SECTION_\nCharakteristika ir matavimas\n_START_PARAGRAPH_\nTranspiracijos greitis priklauso nuo to, ar \xc5\xbeiotel\xc4\x97s atvertos, ar u\xc5\xbedarytos. Atiduodamo vandens kiekis priklauso nuo augalo dyd\xc5\xbeio, taip pat nuo j\xc4\xaf supan\xc4\x8dios \xc5\xa1viesos intensyvumo, temperat\xc5\xabros, dr\xc4\x97gm\xc4\x97s, v\xc4\x97jo stiprumo ir apr\xc5\xabpinimo vandeniu i\xc5\xa1 dirvo\xc5\xbeemio. Kuo didesnis v\xc4\x97jo greitis, auk\xc5\xa1tesn\xc4\x97 temperat\xc5\xabra, oro dr\xc4\x97gnumas ma\xc5\xbeesnis, tuo intensyvesn\xc4\x97 transpiracija._NEWLINE_Kar\xc5\xa1t\xc4\x85 ir saus\xc4\x85 dien\xc4\x85 suaug\xc4\x99s medis gali prarasti kelis kubinius metrus vandens. Transpiracijai sunaudojama apie 90\xc2\xa0% viso pro \xc5\xa1aknis \xc4\xaf augal\xc4\x85 patenkan\xc4\x8dio vandens. Transpiracijos koeficientas parodo i\xc5\xa1garuojan\xc4\x8dio vandens mas\xc4\x97s ir sausos susidariusios biomas\xc4\x97s santyk\xc4\xaf; gr\xc5\xabd\xc5\xb3 kult\xc5\xabr\xc5\xb3 transpiracijos koeficientas gali b\xc5\xabti 200-1000 (t. y. kiekvienam kg susidariusios biomas\xc4\x97s tenka 200-1000 kg i\xc5\xa1garuojan\xc4\x8dio vandens)._NEWLINE_Transpiracijos greitis matuojamas potometru.\n_START_SECTION_\nTranspiracija sausuose regionuose\n_START_PARAGRAPH_\nDykum\xc5\xb3 augalai ir spygliuo\xc4\x8diai turi specialias prisitaikymo strategijas, padedan\xc4\x8dias suma\xc5\xbeinti transpiracij\xc4\x85 ir sulaikyti vanden\xc4\xaf \xe2\x80\x93 suma\xc5\xbeintas lap\xc5\xb3 pavir\xc5\xa1iaus plotas, \xc4\xafdubusios \xc5\xbeiotel\xc4\x97s, plaukeliai. Daugumoje kaktus\xc5\xb3 fotosintez\xc4\x97 vyksta sultinguose kamienuose, o ne lapuose. Daug dykum\xc5\xb3 augal\xc5\xb3 fotosintez\xc4\x99 vykdo specifi\xc5\xa1kai, kai \xc5\xbeiotel\xc4\x97s u\xc5\xbesidaro dienai, ir atsiveria nakt\xc4\xaf, kada garavimo greitis ma\xc5\xbeesnis d\xc4\x97l \xc5\xbeemesn\xc4\x97s temperat\xc5\xabros.\n_START_SECTION_\nReik\xc5\xa1m\xc4\x97\n_START_PARAGRAPH_\nTranspiracija yra svarbus hidrologinio ciklo komponentas, o atogr\xc4\x85\xc5\xbe\xc5\xb3 mi\xc5\xa1kuose - vienas i\xc5\xa1 klimat\xc4\x85 reguliuojan\xc4\x8di\xc5\xb3 faktori\xc5\xb3.'